
	EUROOPA ÜHENDUSTE KOMISJON


Brüssel 21.11.2008

KOM(2008) 783 lõplik
 
Ettepanek:

NÕUKOGU OTSUS

Euroopa Ühenduse ühise seisukoha kehtestamise kohta energiaühenduse ministrite nõukogus (Tirana, 11. detsember 2008)
(komisjoni esitatud)

SELETUSKIRI

Energiaühenduse ministrite nõukogu kohtub 11. detsembril 2008 Albaanias Tiranas. Et Euroopa Ühendus saaks osaleda asjakohaste küsimuste otsustamisel, on vaja kehtestada Euroopa Ühenduse seisukoht vastavalt asutamislepingu artiklile 300 ja kooskõlas nõukogu 29. mai 2006. aasta otsusega energiaühenduse lepingu sõlmimise kohta Euroopa Ühenduse poolt.

Käesolev nõukogu otsuse ettepanek hõlmab kõiki päevakorrapunkte, mille suhtes oodatakse ministrite nõukogu otsust. Teavitamise mõttes mainitakse allpool ka muid päevakorrapunkte. 

1.
Otsustamist nõudvad küsimused

1.1.
Koordineeritud enampakkumiste ameti asukoht

Ettevalmistused võimsuse piiriülese jaotamise ja ülekoormuse juhtimise eest vastutava koordineeritud enampakkumiste ameti asutamiseks on edenenud jõudsalt. Projekti toetab piisavalt suur arv piirkonna põhivõrguettevõtjaid ja energeetikasektorit reguleerivaid asutusi. Nad on andnud mõista, et poliitiline seisukohavõtt ameti asukoha suhtes aitaks protsessile märkimisväärselt kaasa ja hõlbustaks ameti rajamist aastatel 2009–2010. Lepinguosalistest on nii Horvaatia kui ka Serbia näidanud üles huvi olla koordineeritud enampakkumiste ameti asukohariigiks. Võimalikult suure heakskiidu ja toetuse huvides soovib komisjon saavutada asukoha küsimuses konsensust. 

1.2.
Varustuskindluse koordineerimisrühma loomise, koosseisu ja tegevusega seotud menetlusdokument

Ministrite nõukogu viimasel kohtumisel 2008. aasta juunis vastu võetud poliitiline seisukoht näeb ette, et ministrite nõukogu teeb otsuse seoses varustuskindluse koordineerimisrühma loomisega, mis põhineb lepinguosalistevahelisel vabatahtlikul koordineerimisel (koordineerimisrühmal ei ole otsustamisõigust). Töörühm tegeleks nii elektri kui ka gaasi küsimustega. Tarbetute kulude vältimiseks ja sünergia tagamiseks tuleks see kokku üks kord aastas samaaegselt alalise kõrgetasemelise töörühma kohtumisega. Lisaks võib töörühm pidada ad hoc ühiskohtumisi ELi gaasi koordineerimisrühmaga. Kui lepinguosalist ähvardab otsene oht, võib ta paluda töörühma esimehel korraldada ad hoc kohtumine. Nähakse ette tööstusharu sidusrühmade ja asjaomaste tarbijaorganisatsioonide osalemine.

1.3.
Otsus, mis käsitleb energiaühenduse asutamislepingu teatavate sätete laiendamist naftasektorile ja iga-aastase naftafoorumi asutamist

Ministrite nõukogu laiendab energiaühenduse asutamislepingu kohaldamisala naftasektorile (toornafta, naftatooted ja nafta infrastruktuurid). Kavandatav tekst näitab kaalutletud ja järkjärgulist lähenemist. Lepingu selliseid artikleid, mille rakendamist seoses naftaga peetakse keeruliseks, nafta suhtes ei kohaldata, vähemalt mitte esialgu. See kehtib vastastikuse abi, energiasektori väliskaubanduse ja tehniliste standardite sätete kohta. Samuti ei määratleta praegu ühenduse õigusaktide loetelu, vaid märgitakse, et seda loetelu koos rakendamise ajakavaga täpsustatakse 2010. aasta juuniks. See võimaldab meil vajaliku põhjalikkusega uurida naftavarude küsimust, vajaduse korral 2009. aastal korraldatava uuringu abil. Tulles vastu mitme kõnealuse piirkonna ELi liikmesriigi ja muu riigi soovile, nähakse ette ka naftafoorumi asutamine, mis võiks esmakordselt aset leida 2009. aasta teises pooles.

2.
Muud küsimused

2.1.
Arutamisele mittekuuluvad punktid

Komisjon kiidab heaks alalise kõrgetasemelise töörühma kahe eelmise kohtumise järeldused ning energiaühenduse asutamislepingu artikli 52 kohaselt parlamentidele esitatava tegevuse aastaaruande.

Komisjon võtab teadmiseks ka järgmised aruanded:

· aruanne energiaühenduse tööprogrammi rakendamise kohta 2008. aastal;

· aruanne energiaühenduse eelarve rakendamise kohta ajavahemikul 1. jaanuar 2008 – 31. detsember 2008;

· üldiselt kohaldatavate standardite rakendamise aruanne.

2.2.
Lepingu rakendamine

Komisjon võtab aruande teadmiseks. Ta annab positiivse hinnangu märkimisväärsetele edusammudele, mis on sellel aastal enamikus lepinguosalistes riikides tehtud, kuid rõhutab veelgi vajadust täiendada õigusraamistikku vajalike teisese õiguse aktide ja rakendusaktidega. Lisaks toonitab komisjon investeeringuid soosiva õigusliku raamistiku olulisust ja vajadust jõuda kiiresti kokkuleppele investoritega seotud vaidlusküsimustes. 

2.3.
Sotsiaalne mõõde 

Komisjon võtab aruande teadmiseks, eelkõige seoses 18.–19. novembril 2008 peetud sotsiaalfoorumi tulemustega, ning toetab ka edaspidi lepinguosaliste sotsiaalsete meetmete kavasid.

2.4.
Energiatõhusus

Komisjon võtab energiatõhususe töörühma esimehe esitatud vahearuande teadmiseks, eeldades, et lõpparuanne koos soovitustega esitatakse järgmiseks ministrite nõukogu kohtumiseks 2009. aasta juunis. 

Ettepanek:

NÕUKOGU OTSUS

Euroopa Ühenduse ühise seisukoha kehtestamise kohta energiaühenduse ministrite nõukogus (Tirana, 11. detsember 2008)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 300 lõike 2 teist lõiku,

võttes arvesse nõukogu 29. mai 2006. aasta otsust 2006/500/EÜ energiaühenduse lepingu sõlmimise kohta Euroopa Ühenduse poolt, eriti selle artikleid 4 ja 5,

võttes arvesse komisjoni ettepanekut,

ON TEINUD JÄRGMISE OTSUSE: 

Ainus artikkel

Pidades silmas energiaühenduse ministrite nõukogu kohtumist Tiranas 11. detsembril 2008, on ühenduse seisukoht asutamislepingu artikli 300 lõike 2 teise lõigu kohaldamisalasse kuuluvates küsimustes sätestatud käesoleva otsuse lisas.

Brüssel, […]


Nõukogu nimel


eesistuja



LISA

Euroopa Ühenduse seisukoht

· Euroopa Ühendus toetab koordineeritud enampakkumiste ameti loomist võimsuse piiriüleseks jaotamiseks ja ülekoormuse juhtimiseks elektrienergia vallas. Euroopa Ühendus soovib saavutada konsensust seoses ameti asukohaga ühes lepinguosalises riigis, eeldades, et asukohavalik leiab laialdast toetust lepinguosaliste ja ameti loomises osalevate liikmesriikide hulgas. 

· Euroopa Ühendus kiidab heaks menetlusdokumendi vastuvõtmise seoses elektri- ja gaasivarustuse kindluse koordineerimisrühma loomise, koosseisu ja tegevusega. 

· Euroopa Ühendus kiidab heaks otsuse vastuvõtmise seoses energiaühenduse asutamislepingu teatavate sätete laiendamisega naftasektorile ja iga-aastase naftafoorumi asutamisega.

· Euroopa Ühendus kiidab heaks lepinguosaliste esmatähtsate infrastruktuuriprojektide ajakohastatud loetelu vastuvõtmise. 

